### NN 28/2024 (8.3.2024.), Odluka Ustavnog suda Republike Hrvatske broj: U-IIIA-3605/2023 od 7. veljače 2024.

USTAVNI SUD REPUBLIKE HRVATSKE

450

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenulo trgovačko društvo INERO d.o.o. iz Splita, koje zastupa Odvjetničko društvo Mijoč & Bakić d.o.o. u Splitu, na sjednici održanoj 7. veljače 2024. jednoglasno je donio

ODLUKU

I. Ustavna tužba se usvaja.

II. Županijski sud u Sisku dužan je donijeti odluku u predmetu koji se pred tim sudom vodi pod brojem Gž-572/2022 u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe trgovačkom društvu INERO d.o.o. iz Splita, Solinska 80, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu 1000,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Trgovačko društvo INERO d.o.o. iz Splita (u daljnjem tekstu: podnositelj) koje zastupa Odvjetničko društvo Mijoč & Bakić d.o.o. u Splitu podnijelo je 28. kolovoza 2023. ustavnu tužbu u povodu presude i rješenja Općinskog suda u Splitu broj: P-5898/19 od 22. ožujka 2022. (u daljnjem tekstu: prvostupanjska odluka).

2. Za potrebe ustavnosudskog postupka pribavljena je prvostupanjska odluka te izvršen uvid u e-predmet Ministarstva pravosuđa i uprave Republike Hrvatske.

II. PREGLED RADNJI U POSTUPKU

3. Podnositelj je u svojstvu tužitelja pokrenuo pred Općinskim sudom u Splitu parnični postupak 21. studenoga 2019.

Tužba podnositelja opredmećena je pod brojem P-5898/2019.

Općinski sud u Splitu održao je tri pripremna ročišta (24. svibnja 2021., 14. srpnja 2021. i 10. rujna 2021.).

Ročišta za glavnu raspravu održana su 5. studenoga 2021. i 15. prosinca 2021.

Ostala ročišta u povodu podnesaka stranaka održana su 7. veljače 2022. i 11. ožujka 2022., dok je ročište za objavu odluke održano 22. ožujka 2022.

Prvostupanjska odluka donesena je 22. ožujka 2022.

Prvostupanjska odluka ispravljena je 28. ožujka 2022.

Podnositelj je izjavio žalbu 30. ožujka 2022.

Predmet je po žalbi podnositelja dostavljen Županijskom sudu u Sisku 15. lipnja 2022.

Popratno izvješće prvostupanjski sud dostavio je Županijskom sudu u Sisku 30. lipnja 2022.

Posljednja dodjela predmeta bila je 30. lipnja 2022.

Podnositelj je uputio podnesak i požurnicu Županijskom sudu u Sisku 12. travnja 2023.

U trenutku odlučivanja o ovoj ustavnoj tužbi podnositelja postupak se u povodu njegove žalbe vodi pred Županijskim sudom u Sisku pod brojem Gž-572/2022.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U odluci broj: U-IIIA-7473/2022 od 27. lipnja 2023. (www.usud.hr) Ustavni sud je, imajući u vidu utvrđenje Europskog suda za ljudska prava da zakonodavni model propisan ZoSud-om/13 nije u skladu s člankom 13. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst, 8/99. – ispravak, 14/02., 1/06. i 13/17.) – v. točku 5. obrazloženja odluke, zauzeo stajalište da se korištenje dopuštenog pravnog sredstva protiv nerazumne duljine postupka prije podnošenja ustavne tužbe neće zahtijevati od podnositelja u slučaju kada Ustavni sud ocijeni da je u trenutku podnošenja ustavne tužbe a priori nerazumno dugo traje.

6. Ustavni sud utvrđuje da u trenutku podnošenja ustavne tužbe postupak a priori nerazumno dugo traje. Naime, od trenutka pokretanja parničnog postupka (21. studenoga 2019.) do donošenja ove odluke postupak traje nešto više od četiri (4) godine.

7. Imajući u vidu okolnosti konkretnog slučaja, ocjena je Ustavnog suda da je podnositelj nije bio dužan prethodno koristiti dopušteno pravno sredstvo protiv nerazumne duljine postupka te da je ustavna tužba u konkretnom slučaju dopuštena.

V. OSNOVANOST USTAVNE TUŽBE

8. Budući da u trenutku podnošenja ustavne tužbe postupak a priori nerazumno dugo traje, Ustavni sud je utvrdio da je ustavna tužba u konkretnom slučaju dopuštena te će u nastavku razmotriti njezinu osnovanost.

1) Duljina sudskog postupka

8.1. Parnični postupak započeo je podnošenjem tužbe 21. studenoga 2019. U trenutku odlučivanja o ovoj ustavnoj tužbi postupak se vodi pred drugostupanjskim sudom u povodu žalbe. Ustavni sud utvrđuje da parnični postupak u konkretnom slučaju do dana donošenja ove odluke traje ukupno četiri (4) godine, dva (2) mjeseca i sedamnaest (17) dana.

2) Složenost sudskog predmeta

8.2. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

8.3. U konkretnom slučaju prvostupanjski sud održao je osam ročišta, izvršio uvid u opsežnu dokumentaciju te ispitao stranke u postupku i četiri svjedoka, a donesena je prvostupanjska presuda koja je po žalbama obiju stranaka upućena Županijskom sudu u Sisku na razmatranje.

4) Ponašanje podnositelja ustavne tužbe

8.4. Podnositelj ustavne tužbe u postupku je aktivno sudjelovao uz punomoćnika.

VI. OCJENA USTAVNOG SUDA

8. Parnični postupak u pravno relevantnom razdoblju (od podnošenja tužbe 19. studenoga 2019. do dana donošenja ove odluke) traje četiri (4) godine, dva (2) mjeseca i sedamnaest (17) dana.

Imajući u vidu ukupno trajanje postupka kao i okolnost da postupak još uvijek nije okončan, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

9. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Sisku dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

10. U skladu s člankom 63. stavkom 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

11. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3605/2023

Zagreb, 7. veljače 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.